b'\n_START_ARTICLE_\nLezbijski feminizam\n_START_PARAGRAPH_\nLezbijski feminizam je pokret koji se razvio u Sjevernoj Americi i Zapadnoj Europi 1970-ih i 1980-ih kao struja unutar feminizma koja je dr\xc5\xbeala kako heteroseksualnost predstavlja jednu od institucija patrijarhata, te je \xc5\xbeene, \xc5\xbeele li se osloboditi ugnjetavanja, moraju odbaciti, odnosno prihvatiti lezbijstvo. Lezbijske feministice dr\xc5\xbee da je lezbijstvo stvar izbora, a ne seksualne orijentacije, te da njegovo prakticiranje zna\xc4\x8di \xc4\x8din otpora prema patrijarhalnom mu\xc5\xa1kom ugnjetavanju._NEWLINE_\xc4\x8cesto se smatra kako je lezbijski feminizam nastao zbog razo\xc4\x8daranja lezbijki svojim polo\xc5\xbeajem unutar \xc5\xa1ireg feministi\xc4\x8dkog pokreta, odnosno pokreta za prava homoseksualaca._NEWLINE_Lezbijske feministice su po\xc4\x8detkom 1970.- ih godina u marksisti\xc4\x8dkoj maniri po\xc4\x8dele tuma\xc4\x8diti heteroseksualnost kao politi\xc4\x8dki re\xc5\xbeim, koji stvara patrijarhalni sustav utemeljen na dominaciji klase mu\xc5\xa1karaca nad klasom \xc5\xbeena._NEWLINE_Najpoznatije teoreti\xc4\x8darke i aktivistice lezbijskog feminizma su Rita Mae Brown, Adrienne Rich, Audre Lorde, Marilyn Frye, Mary Daly, Sheila Jeffreys i Monique Wittig._NEWLINE_Na po\xc4\x8decima ovog pokreta nalazimo promi\xc5\xa1ljanja kakvo mo\xc5\xbeemo 1973. godine \xc4\x8ditati kod Jill Johnston, utjecajne novinarke \xc4\x8dasopisa "Village Voice" iz New Yorka; ona u knjizi "Lesbian nation: The Feminist Solution" iz 1973. godine opisuje romansu kao "drogu za \xc5\xbeene" a monogamni brak kao sredstvo hvatanja \xc5\xbeena u stalno stanje ku\xc4\x87nog roba. Ona ironizira: "Po\xc4\x8dinje kada padne\xc5\xa1 me\xc4\x91u njegove ruke, a zavr\xc5\xa1ava s tvojim rukama u njegovom sudoperu."_NEWLINE_Adrienne Rich u radu "Prisilna heteroseksualnost i lezbijska egzistencija" iz 1980. godine tvrdi kako je mi\xc5\xa1ljenje da je ve\xc4\x87ina \xc5\xbeene heteroseksualna tek jedno dominantno shva\xc4\x87anje. Me\xc4\x91utim je, prema A. Rich, heteroseksualnost zapravo ekonomska veza koja se zasniva na nejednakoj rodnoj podjeli rada; takva eksploatatorska priroda dru\xc5\xa1tva stavlja lezbijke u sferu devijantnog i nenormalnog: \xe2\x80\x9eLezbijke koje \xc5\xbeive svoje privatne \xc5\xbeivote udaljene od intimne prisutnosti mu\xc5\xa1karaca do\xc5\xbeivljavaju iskustva oslobo\xc4\x91ena mu\xc5\xa1ke dominacije. Kad napustimo dominantno mu\xc5\xa1ku javnu sferu, vra\xc4\x87amo se ku\xc4\x87i u \xc5\xbeenski odre\xc4\x91enu privatnu sferu. To ne zna\xc4\x8di da patrijarhat kao institucija za nas ne postoji ili da patrijarhat ne postoji dok do\xc5\xbeivljavamo slobodu od mu\xc5\xa1ke dominacije. To jednostavno zna\xc4\x8di da do\xc5\xbeivljavamo zna\xc4\x8dajna razdoblja nepod\xc4\x8dinjenosti, tijekom kojih mi, kao \xc5\xbeene, slobodno razvijamo poimanje sebe koje je na\xc5\xa1e vlastito, a ne puki konstrukt patrijarhata." _NEWLINE_Ve\xc4\x87 po\xc4\x8detkom 1980. godina u redovima lezbijskih feministica - po\xc4\x8dev od "radikalno lezbijske" (termin kojim je ona samu sebe definirala) filozofkinje Monique Wittig, koja u djelu "The Straigth Mind" iz 1978. godine tvrdi da "lezbijke nisu \xc5\xbeene", jer da termin "\xc5\xbeena" ima smisla samo u "heteroseksualnom sistemu razmi\xc5\xa1ljanja i heteroseksualnim ekonomskim sustavima" - nastaje odlu\xc4\x8dni doprinos formiranju rodne teorije (ideologije), potom i queer teorije, kao i formiranju tzv. rodnih studija (negdje jo\xc5\xa1 "\xc5\xbeenske studije", "studije roda, feminizma i seksualnosti" i sl.) u SAD i \xc5\xa1irom svijeta._NEWLINE_Lezbijske feministice su, u ve\xc4\x87oj ili manjoj mjeri, suprotstavljene sadomazohisti\xc4\x8dkoj praksi, kao i transrodnosti, transsekusalcima i transvestitima koje dr\xc5\xbee invazijom na \xc5\xbeenski identitet._NEWLINE_Uz lezbijski feminizam se \xc4\x8desto vezuju radikalni feminizam i separatisti\xc4\x8dki feminizam, dok se po pitanju kulture to \xc4\x8desto vezuje uz amazonski feminizam.'